Galloway sê Henri het voorheen beweer hy het by die trap afgeval nadat hy sy ma, Teresa, en sy suster, Marli, gesien het. Nou is die verduideliking dat hy ’n epileptiese toeval gehad het.
Sers. Kleynhans, wat eerste op die toneel was, het destyds gesê Marli se regterarm het beweeg toe hy in die gesin se huis was.
Henri het geensins vir Butler tydens hul eerste ontmoeting ingelig dat sy geheueverlies aan die moorde gekoppel word nie.
Butler erken hy het nooit vir Henri uitgevra of hy moontlik ’n geskiedenis van bednatmaak het nie. Tydens sy konsultasie op Sondag 13 November met Henri in die kliniek, het hy ook nagelaat om hom te vra of hy soms met ’n seer tong wakker word (’n teken van ’n epileptiese toeval in die nag).
Hy het vorentoe geleun, toe agteroor geval, sy oë het gerol en sy liggaam het geruk. Hy het ook sy geheue baie skielik verloor. Henri was rooi in die gesig en sy kakebeen was geklem.
Sy dink die hele toeval het ongeveer een minuut geduur, maar Butler sê hy sal die tydsduur met ’n knippie sout neem omdat mense soms vanweë skok tyd oorskat.
Henri het swaar asemgehaal toe hy weer sy geheue herwin het, maar daar was nie speeksel (soos wat gewoonlik by epilepsietoevalle voorkom) teenwoordig nie.